ועדת החוקה, חוק ומשפט, כנסת 24, פרוטוקול מספר 320, 2022-06-29 08:30

גלעד קריב: מכובדיי, בוקר טוב לכולם, חברים יקרים, חה"כ מקלב, חה"כ סעדי, חה"כ בזק, חה"כ קושניר.

גלעד קריב: בניגוד לדרכה של ההגדה של פסח, אני מבקש להתחיל בשבח ולסיים בגנות, ואני קודם כל רוצה לאחל חודש טוב, ל' סיון היום, ראש חודש תמוז.

גלעד קריב: דבר שני, ילדיי, ובמיוחד בני הצעיר לא יאמין שאני אומר את זה בשידור, ברכות לנבחרת ישראל בכדורגל לגילאי נוער על ההישג הדרמטי, ברכות ליו"ר הוועדה שהוא יודע בכלל מההישג הדרמטי בתחום הזה, אבל ברכות חמות, וזה נותן תקווה לעתיד, נכון?

אלכס קושניר: אדוני היו"ר, אני מאמץ את המסורת הזאת להחמיא לעצמי בוועדה.

גלעד קריב: בסדר גמור, תלמד.

גלעד קריב: אמנם אני שנה שלמה זכיתי למחמאות - - -

ענבר בזק: אבל זה היה מחמאה עם ביקורת בצידה.

גלעד קריב: זה נכון, בדיוק.

אלכס קושניר: אבל מברכים על המוגמר ביום שישי בערב.

גלעד קריב: בדיוק, אני רוצה לומר שזה באמת מרגש, נכון?

אלכס קושניר: לגמרי.

ענבר בזק: מרגש מאוד.

גלעד קריב: זה ממש מרגש, וברכות לחבר'ה הצעירים.

אורי מקלב: אני לא יודע על מה, אבל לא משנה.

גלעד קריב: הם עלו לגמר אליפות אירופה בכדורגל לנוער ולמונדיאל.

גלעד קריב: טוב, שלא יצא הרושם שאני יותר מידי בקיא בעניין, אז ברכות חמות.

גלעד קריב: עכשיו, אחרי השבח, נעבור לגנות.

גלעד קריב: ככל שנוקפות השעות, עוצמת האבסורד סביב יום החקיקה האחרון של כנסת זו, ככל הנראה, הולך וגדל.

גלעד קריב: על פרשת המטרו דיברנו אתמול, אבל מה שהתחדש בפרשת המטרו, זה שככל שעוברות השעות מתחדדת או מתבהרת התמונה שאין פה איזושהי הכרעה אסטרטגית של האופוזיציה.

גלעד קריב: בוודאי הרשימה המשותפת תומכת בחוק המטרו, אבל גם ביתר חלקי האופוזיציה, זאת לא איזו הכרעה אסטרטגית, לא מטעמים פוליטיים ולא מטעמים ענייניים, אלא ככל הנראה זהו מהלך שחברי וחברות סיעת הליכוד לא מצליחים להבין אותו, לא מבינים מאיפה מגיעה ההתעקשות.

גלעד קריב: ריח רע עולה מכל הפרשה הזו, פגיעה אנושה באינטרסים הלאומיים של מדינת ישראל לשני העשורים הקרובים.

גלעד קריב: זה דבר אחד.

גלעד קריב: הדבר השני שהולך ומתחדד, הוא שככל הנראה, חברי האופוזיציה, או רוב חברי האופוזיציה, ליבם גס בתודעת הריבונות הישראלית, כי אם הגענו למצב שבו שגריר ארצות הברית צריך להתחנן בפני הפוליטיקאים הישראליים להעניק פטור מוויזות לכניסה לארצות הברית לאזרחים הישראליים, אז באמת כנראה הפכנו למדינה ה-51 של ארצות הברית בחסות, באמת, חוסר האחריות של חברי וחברות סיעת הליכוד.

גלעד קריב: שיא השיאים, ואני בכוונה אומר שזה שיא השיאים, שהולך ומסתבר במהלך שעות הערב והלילה, הוא שגורמים באופוזיציה, ואני לא אכתים את כל האופוזיציה, מעוניינים להכשיל את חוק האיזוק האלקטרוני, חוק שניתן לקדם אותו, שכבר עשר שנים לא מצליחים להביא אותו לקו הגמר.

גלעד קריב: אני מזכיר שמדובר בחוק שיסייע בצורה דרמטית בהגנה על חייהן של נשים ובהגנה על חיי קטינים במדינת ישראל, וזה ממש דיני נפשות.

גלעד קריב: כל מי שעוסק בתחום הזה של מניעת אלימות נגד נשים ואלימות בתוך המשפחה יודע עד כמה הנדבך הזה של הפיקוח האלקטרוני על עבריינים בתחום הזה של אלימות בתוך המשפחה, שלא נמצאים מאחורי סורג ובריח, עד כמה מדובר במרכיב דרמטי בהגנה על חייהן של נשים, וזה פשוט בלתי נתפס בעיניי, בלתי נתפס.

גלעד קריב: אנחנו היום הזה, גם פה בוועדה וגם במליאה, נטפל בהחמרת ענישה בעבירות של התעללות נגד קטינים, אנחנו נעביר בקריאה ראשונה ביחד את השדרוג של חוק זכויות נפגעי ונפגעות עבירה, כדי שיהיה דין רציפות.

גלעד קריב: פשוט מדובר בדיני נפשות, ואני מוציא מפה קריאה, אני בכוונה לא מציין סיעות, לא מציין שמות, אני יודע את האחריות הרבה של חלק ניכר מחברי וחברות האופוזיציה, גם בוועדה הזאת וגם במליאה, זה ממש לא עניין פוליטי, אז אני ממש מוציא מכאן קריאה שלא לשחק בעניין הזה, ולהסתער על הסוגייה ולאשר היום בקריאה שנייה ושלישית את החוק הזה, שהוא בגדר דיני נפשות.

גלעד קריב: למיטב ידיעתי, ויתקן אותי חה"כ מקלב, אינטרסים פוליטיים הם לא בתוך הדברים שלא עוברים עליהם בגין פיקוח נפש.

גלעד קריב: זה לא עבודה זרה, זה לא שפיכות דמים, זה לא גילוי עריות, זה ממש דבר שאי אפשר להבין אותו.

אורי מקלב: כמו שלא את כל הדעות שיש לי לקואליציה שאלתי אותך, אני גם לא דוגמה לאופוזיציה.

גלעד קריב: לא, אני אמרתי מראש, לי אין ספק איפה אתה נמצא בעניין הזה.

אורי מקלב: אני נמצא אבל לא הכל אני יודע ולא בהכל אני מעורב, ויש דברים שבאמת, אני נותן לאחרים בדברים החשובים מאוד שהם יתעסקו בזה.

גלעד קריב: ידוע לי וברור לי, שלא ישתמע שהבאתי כמובן תלונה, בוודאי לא כלפיך וגם לא כלפי סיעת יהדות התורה.

אורי מקלב: אפילו לבדוק את הדברים לא נתתי לי אתמול, הייתי צריך להיות כל היום פה.

גלעד קריב: אני אגיד לך, ואני חוזר, שלא ישתמע, אבל אני אומר כולנו, ואני אומר אופוזיציה וקואליציה בשיחות המסדרון - - -

אורי מקלב: עד 22:00 בלילה היינו פה, כשהמליאה כבר נסגרה, אז אפילו את הדברים האלה בקושי הצלחתי להצביע - - -

גלעד קריב: נכון, הכל נכון, ולכן אני מבקש את העניין הזה, שכדרך אגב, זה אפילו לא חוק של הוועדה, נכון?

גלעד קריב: זה לא אצלנו, זה בוועדת הבט"פ.

גלעד קריב: זה לא משנה אבל זה לא שאנחנו מגינים על חוק שאנחנו עבדנו עליו, זה ממש - - -

אורי מקלב: אבל אם בוועדת הבט"פ עסקינן, אז אני יכול להבין גם הרבה דברים, מפני שלי גם יש הרבה תהיות על התנהלות ועדת הבט"פ.

אורי מקלב: חוקים שמאוד חשובים מסיבות כאלה שלא מובנות עד לרגע זה, אני גם לא מבין למה שם יש התנהלות - - -

גלעד קריב: כן, אבל פה זה לא - - -

אוסאמה סעדי: השיקולים שם הם לא שיקולים ענייניים, בלשון המעטה.

גלעד קריב: לא, חבריי, אנא - - -

אורי מקלב: אם פתחת בוועדת הבט"פ - - -

גלעד קריב: לא, אז סליחה, אז אני מתנצל, זה לא מה שמעכב את החקיקה.

גלעד קריב: אז אני אגיד לך - - -

גלעד קריב: חה"כ מקלב, חה"כ סעדי, זה לא מה שמעכב את החקיקה.

אוסאמה סעדי: זה חלק מזה.

אורי מקלב: חוק של מצלמות על מכתזית, שיש על זה הסכמה של כל המשרדים, עברנו את כל - - -

אוסאמה סעדי: היא עושה דווקא.

אורי מקלב: יש מישהי שהיא עושה דווקא, מסיבות שאני עד לרגע זה לא אומר, ואומרים לנו ומטעים אותנו ואמרים כל מיני דברים.

גלעד קריב: טוב, נכון, אני לא נכנס לזה, אני מכבד מאוד את כל ועדות הכנסת ואת כל יושבי ויושבות הראש.

אורי מקלב: חוק של אוסאמה סעדי, חוק שלי, אנחנו לא מבינים.

גלעד קריב: אדוני, חה"כ מקלב, הכל נכון, רק שבחוק הספציפי הזה - - -

אורי מקלב: הזכות לקדם - - -

גלעד קריב: אבל החוק הספציפי הזה הוא לא חוק שלה, חברים - - -

אורי מקלב: זה לא משנה, גם לא על ידה - - -

גלעד קריב: חברים, יש פה עשור של עבודה - - -

אורי מקלב: יש הרבה חוקים שהם לא שלך ואתה יושב הראש, יש חוקים שצריך - - -

גלעד קריב: אדוני, עשור של עבודה של משרד הבט"פ, של גורמי הסיוע לנשים, של הגורמים השיפוטיים, חוק חשוב, חוק מורכב, פורץ דרך.

גלעד קריב: אני מוציא מכאן קריאה ואני קורא, הנה אני מנצל את ההזדמנות, אני קורא לכל ארגוני המאבק באלימות נגד נשים ובאלימות בתוך המשפחה, ולכל הארגונים שעוסקים בתחום השוויון המגדרי, וכל הארגונים שעוסקים במאבק באלימות בכלל, לנצל את השעות הקרובות כדי להפעיל לחץ, על מנת שהחוק הזה, שהוא חוק להצלת נפשות, זו צריכה להיות כותרתו, יעבור היום בקריאה שנייה ושלישית, תודה.

גלעד קריב: חה"כ סעדי, בבקשה, ואלא אם יש עוד הערות, אנחנו ניגשים להצבעה.

אוסאמה סעדי: בוקר טוב, אדוני היו"ר.

אוסאמה סעדי: אני מצטרף לקריאה שלך, ואני חושב שמדובר בחוק חשוב מאוד שצריך להעביר אותו ביום האחרון של הכנסת ה-24, כנ"ל גם לגבי עוד חוקים חשובים כמו חוק המטרו.

אוסאמה סעדי: אנחנו הודענו שאנחנו תומכים, ואני לא מבין את ההתנגדות, הם אומרים שהם יחוקקו את זה, אבל אם הם לא מתנגדים עקרונית לחוק הזה, אז למה לא להעביר את זה, ולכן אני חושב שצריך להעביר את החוקים האלה לפני שאנחנו מצביעים על ההתפזרות.

אוסאמה סעדי: פתחת בכמה דברים חשובים, אז אני לא יכול שלא לפתוח את הבוקר הזה בעוד רצח בחברה הערבית, הרצח ה-47, צעיר בן 31, קאסם מחמד סמרי מג'דיידה מכר נורה ונרצח אתמול, ומתוך ה-47 יש שש נשים מתחילת השנה, שש נשים ערביות.

אוסאמה סעדי: אני חושב, ענבר, שבסך הכל אולי אפילו עשר נשים בחברה בכלל, ולכן זה מתקשר עם החוק ועם אלימות נגד נשים.

אוסאמה סעדי: גם האמנה, אתה לא הזכרת את האמנה שבכלל עיכבו את החתימה שלה, אז אני לא יודע, יש שיקולים לא ענייניים, שיקולים זרים.

גלעד קריב: תודה, תודה אדוני, והשתתפותנו כמובן בצער המשפחה של הנרצח.

גלעד קריב: מכובדיי, אני מעלה להצבעה בקריאה ראשונה את נוסח הצעת חוק הבחירות לכנסת ה-25 (הוראות מיוחדות ותיקוני חקיקה), התשפ"ב-2022.

אוסאמה סעדי: יש לנו כמה הסתייגויות.

גלעד קריב: כן, אבל זה הכנה לקריאה ראשונה.

אורי מקלב: בסדר, אבל יש שני נושאים.

גלעד קריב: כן, כן, זה חשוב.

אורי מקלב: אנחנו חשבנו שתהיה לנו תשובה הבוקר בנושא הזה של המשקיפים.

גלעד קריב: כן, המשקיפים.

אורי מקלב: היה גם את הנושא של התלושים, שאתה גם מכיר אותו, אוסאמה.

גלעד קריב: כן.

אורי מקלב: אז את זה אנחנו נשאיר לקריאה השנייה והשלישית.

גלעד קריב: כן, אז אני אומר עוד פעם, ראשית, אנחנו נקבע כמובן זמן לדיון בקריאה שנייה ושלישית, אם זה יאושר בקריאה ראשונה במליאה.

גלעד קריב: לדיון הזה, עלו פה כמה סוגיות, אנחנו נעבור עליהם, ואני כמובן מזכיר, איל מנהל הוועדה, שהעלית את הסוגייה החשובה של תעודות הזהות, שהיא סוגייה קריטית.

אורי מקלב: אבל זה לא בתוך החוק.

גלעד קריב: אנחנו נביא את הגורמים השונים לשמוע, אני גם בטוח שיהיה דין ודברים לפני התכנסות הוועדה אחרי הקריאה הראשונה, נראה, כרגע הנוסח הוא הנוסח שהקראנו אתמול, על כל מרכיביו.

גור בליי: כן, רק אולי לציין, שבגלל שהנוסח כן כולל בסופו של דבר גם את ההוראות שהוועדה דנה בהן בשבועות האחרונים בנושא של חוק דרכי תעמולה, לרבות שינויים בכל מה שקשור לזמני השידור, אז לעמדתנו צריך רוב של 61 בשלוש הקריאות, ואת זה כדאי לקחת בחשבון.

אורי מקלב: למה?

אורי מקלב: בגלל התקציב?

גור בליי: לא, לא בגלל התקציב, בגלל ההשפעה על זמני השידור של הרשימות, שבסופו של דבר - - -

גלעד קריב: רק לשאול, זו עמדה סופית של הייעוץ המשפטי לגבי הקריאה הראשונה?

גלעד קריב: אני באמת רוצה לשאול, כי תראו, יש פה גם סיטואציה של לא בגלל אי הסכמות, אלא טכנית של מספר חברים.

גור בליי: כן.

אורי מקלב: אתמול טכני לא היה.

גלעד קריב: מה?

הלשכה המשפטית: כן, לגבי הסעיף הזה.

גור בליי: לא, אבל בקריאה ראשונה זה הכל ביחד.

הלשכה המשפטית: נכון.

גור בליי: אני אומר, זה בסופו של דבר רק על הסעיפים של זמן השידור.

גור בליי: עמדתנו היא שלמרות שיש פה בסופו של דבר, אפשר לומר, צמצום של חוסר השוויון, כי מצמצמים את זמן השידור פר חבר כנסת, בסופו של דבר, בדרך כלל לעמדתנו, התפיסה בפסיקה היא לא מסתכלת רק על הדלתא.

גור בליי: הדלתא זה בהחלט נסיבה מקילה, אבל מסתכלים בסופו של דבר על מה נקבע בהסדר, וההסדר הזה, בסוף הוא הסדר שנותן הרבה דקות מול המצב.

גור בליי: באופן עקרוני, הוא קובע דקות מסוימות לרשימות מיוצגות כשאין לי רשימות שאינן מיוצגות.

גור בליי: גם אם הוא במובן הזה יותר טוב מההסדר המקורי, עדיין, בסוף צריך להסתכל על הסדר כמה הוא קובע כשלעצמו.

גלעד קריב: בסדר גמור.

גור בליי: ואני חושב שזאת גם עמדת משרד המשפטים להבנתי, נכון עמי?

עמי ברקוביץ: כן.

גלעד קריב: טוב, אם כך תראו, אני רוצה לומר מה אני מתכוון לעשות.

גלעד קריב: אנחנו נצביע עכשיו על החוק, יש לו בוודאי תמיכה פה, ויש לו תמיכה גם בבית, אבל אי אפשר שהחוק הזה ייפול על עניינים טכניים.

גלעד קריב: אם יתגלה שסיעות, בגלל שהדברים שעולים היום הם בהסכמה, לא מביאות את כל אנשיהן - - -

גור בליי: אבל - - -

גלעד קריב: לא, אבל זאת השאלה.

גלעד קריב: אז רגע, אני רוצה לומר מה אני אעשה, אנחנו נצביע על החוק, אני אטיל עליו רוויזיה, ובחצי שעה שאחרי זה אנחנו נעשה בירור עם הייעוץ המשפטי של הכנסת, האם היעדר 61 מקשה או מסכל את העברת החוק כולו בקריאה ראשונה או רק את הסעיף הזה, ובהתאם לזה אני אודיע האם נצביע עוד פעם על רוויזיה, כי אסור לנו - - -

אורי מקלב: מה זה קשור הרוויזיה?

אורי מקלב: אם צריך 61 אז צריך הצבעה אחרת?

גלעד קריב: לא, אני אסביר, אז אני אוציא את הסעיף.

אורי מקלב: אה, רק את הסעיף?

גלעד קריב: קודם כל, יכול להיות שיש 61 ונביא את זה, נעשה את הבירור.

גלעד קריב: אחרי זה, השאלה היא האם היעדר 61 מפיל רק את הסעיף הזה או את כל הצעת החוק.

גלעד קריב: בואו נבדוק את זה.

גור בליי: אני חושב שבסופו של דבר, בקריאה ראשונה אתה מצביע על הצעת החוק כיחידה אחת, אז אני אומר שגם אם יכול להיות ספק בשאלה האם אחר כך אתה יכול לבודד או לא לבודד את זה מתוך זה, אז אני חושב שלא כדאי להיכנס לפינה הזאת, זה מה שאני רוצה להגיד, כי אתה לא מצביע.

גלעד קריב: טוב.

גור בליי: אם זו הייתה קריאה שנייה ושלישית, כשאתה מצביע על סעיף סעיף, אז בוודאי שזה לא מפיל את הכל.

אורי מקלב: אני לא חושב שאמורה להיות היום קריאה של 61.

גור בליי: אתה מצביע על הצעת החוק בכללותה, ולכן, ההמלצה שלי בהקשר הזה, זה לבדוק האם יש את האפשרות ל-61 ואז להשאיר את זה בפנים.

גלעד קריב: טוב, בסדר גמור.

גלעד קריב: אז אנחנו מצביעים כפי שזה, אני אשים רוויזיה, ונראה, ייתכן ואני אמשוך אותה בזמן הקרוב כשנראה שאין לנו כאן בעיה.

גלעד קריב: אם נראה שיש בעיה, אז אנחנו נתכנס שוב, ואנחנו נצביע על נוסח ללא הסעיף הזה, למרות שאני חושב, עוד פעם, שהגענו כאן לצעד קטן קדימה בכיוון הנכון, כשכולם מסכימים.

גלעד קריב: זה לא צעד דרמטי, זה דבר מאוד מידתי, הוא לא פוגע ביכולת ההתמודדות של מפלגות חדשות, להיפך, ובאמת, הלכנו פה ממש במשורה, כדי לסמן כיוון ולטייב את המצב.

אורי מקלב: אולי הרוויזיה זה טוב, כך שתראה שאם אין 61 אז אפשר לבטל לגמרי את השידורים, ואז בוודאי שלא צריך 61.

גלעד קריב: לא, זה לא נכון, כי השידורים זה כמעט האפיק היחיד שבו מפלגות חדשות זוכות בעצם - - -

גור בליי: נכון.

אורי מקלב: אבל אם אין, זאת לא אפליה?

גלעד קריב: לא, אבל אם זה פוגע בעיקרון השוויון, אם זה משנה סעיף משוריין, ביטול השידורים - - -

אורי מקלב: זה גם - - -

גלעד קריב: זה הדבר היחיד שמפלגות חדשות כאילו מקבלות מקופת הציבור.

אורי מקלב: אבל אם אין דבר כזה, אז אין דבר כזה.

גלעד קריב: לא, לא, זה ממש לא.

גור בליי: כן, אני מסכים, אני חושב שאז לא יהיה להם שום - - -

אורי מקלב: לא, אתה אמרת שמצמצמים אבל לא לגמרי - - -

גלעד קריב: טוב, כדי לא לעכב, מכובדיי, אני מעלה להצבעה את הצעת החוק.

גלעד קריב: חה"כ אוסאמה סעדי, אנחנו רק נצביע.

גלעד קריב: מי בעד אישור הצעת החוק לקריאה ראשונה?

גלעד קריב: בעד – 5

גלעד קריב: נמנעים – 0

גלעד קריב: אושר פה אחד.

גלעד קריב: מכובדיי, תודה על העבודה המאומצת אתמול, ובכלל.

גלעד קריב: תודה.

גלעד קריב: אנחנו נועלים את הדיון ומתחילים את הדיון הבא הבוקר ב-09:00.